‘เอิร์ธ’งบสะอาดตั้งกุนซือรุกธุรกิจ
“เอ็นเนอร์ยี่ เอิร์ธ” ตั้ง KPMG ที่ปรึกษาลุยธุรกิจ ล้างขาดทุนสะสมเกลี้ยง เป้าปีนี้ล้างส่วนต่ำหุ้น 1,800 ล้านหมด ไม่เกิน 2 ปีปันผล
28 ก.พ. 2555

“เอ็นเนอร์ยี่ เอิร์ธ” ตั้ง KPMG ที่ปรึกษาลุยธุรกิจ ล้างขาดทุนสะสมเกลี้ยง เป้าปีนี้ล้างส่วนต่ำหุ้น 1,800 ล้านหมด ไม่เกิน 2 ปีปันผล 
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า บริษัทได้แต่งตั้งบริษัท เคพีเอ็มจี บริษัทสอบบัญชี เป็นที่ปรึกษาการเงินและวางแผนการขยายธุรกิจในอนาคต เพื่อให้เกิดความเชื่อมั่นกับผู้ถือหุ้น และเป็นที่ยอมรับของนักลงทุนต่างชาติ ทั้งนี้บริษัท เคพีเอ็มจี เป็น 1 ใน 4 ผู้สอบบัญชีที่มีชื่อเสียงของไทย




 
“บริษัท เคพีเอ็มจี เป็นที่ปรึกษาการเงินตั้งแต่ปลายปีที่ผ่านมา เป็นการเตรียมพร้อมในการทำธุรกิจและให้ผู้ถือหุ้นอุ่นใจว่าเราเตรียมการขยายธุรกิจ” นายขจรพงศ์ กล่าว
กรรมการผู้จัดการ EARTH กล่าวว่า ผลประกอบการปี 2554 ที่ผ่านมา ยังไม่สามารถจ่ายเงินปันผลให้กับผู้ถือหุ้นได้ แม้ว่า 9 เดือนจะมีกำไรสะสม 267 ล้านบาท และไม่นับรวมกำไรไตรมาส 4 เนื่องจากบริษัทต้องการใช้กำไรล้างขาดทุนสะสมที่เหลือ 240 ล้านบาท ให้หมด คงเหลือกำไรสุทธิปี 2554 เพียง 67 ล้านบาทเท่านั้น แต่คาดว่าหลังจากนี้ 2 ปี หรือเริ่มจ่ายปันผลสำหรับผลดำเนินงานปี 2556 
นอกจากนี้ EARTH มีเป้าหมายล้างส่วนต่ำมูลค่าหุ้น 1,800 ล้านบาท ให้หมดในปี 2555 โดยส่วนหนึ่งได้จากส่วนเกินจากการใช้สิทธิแปลงสภาพใบสำคัญแสดงสิทธิซื้อหุ้นสามัญ (วอร์แรนต์) ชุดที่ 3 (EARTHW3) ปีแรกนี้ในเดือน มี.ค. และ ก.ย. ประมาณ 800 ล้านบาท ส่วนต่ำที่เหลือประมาณ 1,000 ล้านบาท จะนำกำไรแต่ละไตรมาสของปี 2555 มาล้างส่วนต่ำมูลค่าหุ้น 
“ความสามารถในการทำกำไรปีนี้ยังดีต่อเนื่องจากปีก่อน ซึ่งจะเริ่มรับรู้รายได้จากเหมืองถ่านหินของบริษัท ทำให้รายได้และกำไรสูงขึ้นจากปีที่ผ่านมา ผมเชื่อว่ากำไรแต่ละไตรมาสปีนี้จะหักส่วนต่ำมูลค่าหุ้นที่เหลือได้เร็วขึ้น” นายขจรพงศ์ กล่าว
สำหรับการซื้อเหมืองถ่านหินเหมืองที่ 2 อยู่ระหว่างการศึกษา 4-5 ราย ขั้นตอนต่างชาติใช้เวลาอีกหลายเดือน คาดใช้เวลาไม่น่าเกินไตรมาส 3 ปีนี้